Aars Apotek er et af de 15 nordjyske apoteker, der nu tilbyder vacciner mod Covid-19.

- Syv var der i kø, da vi startede. Det er faktisk færre, end vi havde regnet med. Sådan lyder det fra apoteker Lonnie Skovfoged, der har set frem til at kunne give en hånd med corona-vaccinerne. Fra denne uge tilbyder 15 apoteker i Nordjylland at vaccinere folk mod Covid-19. På Aars Apotek kan stort set alle medarbejdere give stikket - og her er det Pfizer-vaccinen, der skydes i armene. - Alle dem, der skal have den, kan få den her hos os, siger Lonnie Skovfoged. Skal bruges indenfor en måned Apotekeren forventer, at man kommer til at vaccinere 100 mennesker om dagen. - Men vi har fået mange vacciner, der skal bruges inden 28 dage. Så jeg tror, der bliver stor efterspørgsel, siger Lonnie Skovfoged. Èn af dem, der mandag var forbi for at få en vaccine, var Jens, der arbejder som buschauffør til daglig: - Jeg skulle ind og købe noget medicin, og så tænkte jeg, at jeg kunne slå to fluer med et smæk, da jeg så skiltet om vaccine. - Fem minutter efter havde jeg en nål i armen. Så det var dejligt, siger Jens.